b'\n_START_ARTICLE_\nTimothy Leary\n_START_SECTION_\nTidlig liv\n_START_PARAGRAPH_\nLeary ble f\xc3\xb8dt i Springfield, Massachusetts som enebarn av en irsk-amerikansk tannlege som reiste fra familien sin da Timothy var 13. Leary studerte ved tre universiteter og h\xc3\xb8yskoler og ble gjenstand for disiplin\xc3\xa6re sanksjoner ved dem alle. Leary studerte i to \xc3\xa5r ved College of the Holy Cross i Worcester, Massachusetts, der han var kjent for \xc3\xa5 skulke timene, drikke og jage etter jenter. Han lot seg overf\xc3\xb8re til West Point for \xc3\xa5 tilfredsstille moren sin, men ble tvunget til \xc3\xa5 slutte etter en hendelse som involverte smugling av brennevin under en felt\xc3\xb8velse og etter i lang tid \xc3\xa5 ha blitt frosset ut av sine medelever i en mobbeaksjon som omfattet hele akademiet. _NEWLINE_Han mottok bachelorgraden i psykologi fra University of Alabama i 1943, en mastergrad fra Washington State University i 1946 og doktorgrad i psykologi fra University of California i Berkeley i 1950. Under andre verdenskrig hadde Leary tjenestegjort i h\xc3\xa6ren, som sersjant i sanitetskorpset. Han fortsatte s\xc3\xa5 til \xc3\xa5 bli amanuensis ved Berkeley (1950\xe2\x80\x931955), leder for psykiatrisk forskning ved Kaiser Foundation (1955\xe2\x80\x931958) og foreleser i psykologi ved Harvard University (1959\xe2\x80\x931963). _NEWLINE_I 1955 begikk hans f\xc3\xb8rste kone, Marianne, selvmord, og Leary satt igjen som alenefar for en s\xc3\xb8nn og en datter._NEWLINE__NEWLINE_Leary beskrev senere disse \xc3\xa5rene i nedsettende ordelag der han skrev at han hadde v\xc3\xa6rt _NEWLINE_en anonym institusjonstilsatt som kj\xc3\xb8rte til arbeidet om morgenen i en lang k\xc3\xb8 av bilister som skulle p\xc3\xa5 jobb og kj\xc3\xb8rte hjem hver kveld og drakk martini \xe2\x80\xa6 i likhet med millioner av intellektuelle, liberale roboter fra middelklassen.\n_START_SECTION_\nUtpr\xc3\xb8ving av psykedeliske stoffer\n_START_PARAGRAPH_\nDen 13. mai 1957 publiserte Life en artikkel av R. Gordon Wasson som dokumenterte (og populariserte) bruken av enteogener blant mazatekerne, en urbefolkningsgruppe i Mexico. Anthony Russo, en kollega av Leary, hadde nylig tatt det psykedeliske enteogenet psilocybe mexicana, mexicansk fleinsopp p\xc3\xa5 en reise til Mexico og delte sin opplevelse med Leary. Sommeren 1960 reiste Leary til Guernavaca i Mexico sammen med Russo, og etter \xc3\xa5 ha helt ned flere glass med tequila pr\xc3\xb8vde han fleinsopp for f\xc3\xb8rste gang, en opplevelse som skulle endre hans livsbane drastisk. (Ram Dass Fierce Grace, 2001, Zeitgeist Video). Leary har siden kommentert at fem timer p\xc3\xa5 sopp hadde l\xc3\xa6rt ham mer om sinnet og bevisstheten enn femten \xc3\xa5rs kliniske studier i psykologi. Da han kom tilbake til Harvard den h\xc3\xb8sten startet Leary og hans kolleger (mest betydelig i den sammenheng er Richard Alpert eller Ram Dass som han senere ble hetende) Harvard Psilocybin Project. M\xc3\xa5let var \xc3\xa5 analysere virkningene av psilocybin p\xc3\xa5 fors\xc3\xb8kspersoner ved \xc3\xa5 bruke en syntetisk versjon av stoffet \xe2\x80\x93 en av to aktive ingredienser i den s\xc3\xa5kalte mexicanske soppen \xe2\x80\x93 som var blitt laget i henhold til en oppskrift laget av Albert Hoffman, en forskningskjemiker ved Sandoz Pharmaceuticals. Eksperiementet involverte senere \xc3\xa5 gi LSD til doktorgradsstudenter._NEWLINE_Leary framholdt at LSD kan forandre adferd i et omfang og p\xc3\xa5 positive m\xc3\xa5ter slik man aldri f\xc3\xb8r hadde opplevd hvis det bare gis i riktig dose og i riktig atmosf\xc3\xa6re og omgivelser og med veiledning av profesjonelle. Hans eksperimenter f\xc3\xb8rte ikke til noen drap, selvmord, psykoser og heller ikke til noen \xc2\xabbad trips\xc2\xbb. M\xc3\xa5lene for Learys forskning inkluderte \xc3\xa5 finne bedre m\xc3\xa5ter \xc3\xa5 behandle alkoholisme og \xc3\xa5 forbedre d\xc3\xb8mte forbrytere. Mange av deltakerne i Learys forskning rapporterte om dype mystiske og \xc3\xa5ndelige opplevelser som de mente f\xc3\xb8rte til varige, og sv\xc3\xa6rt \xc3\xb8nskede forandringer i livene deres._NEWLINE__NEWLINE_Leary og Alpert ble oppsagt fra Harvard i 1963. Deres kolleger var urolige over m\xc3\xa5ten de utf\xc3\xb8rte sin forskning, og enkelte foreldre klagde til universitetets ledelse over utdelingen av hallusinogener til studenter. Leary og Alpert stiftet deretter International Foundation for Internal Freedom i 1962 i Cambridge, Massachusetts. I 1963 flyttet de til en stor herskapsvilla i n\xc3\xa6rheten av Poughkeepsie, New York i en sm\xc3\xa5by ved navn Millbrook der de fortsatte sine eksperimenter. Leary skrev senere, _NEWLINE_Vi s\xc3\xa5 p\xc3\xa5 oss selv som antropologer fra det 21. \xc3\xa5rhundre som bebodde en tidsmodul-anordning et eller annet sted i 60-tallets m\xc3\xb8rke middelalder. P\xc3\xa5 denne romkolonien fors\xc3\xb8kte vi \xc3\xa5 skape en ny paganisme og en ny hengivelse til livet som en kunstform._NEWLINE_ _NEWLINE_I 1964 var Leary medforfatter av en bok sammen med Ralph Metzner som har navnet The Psychedelic Experience som i stor grad baserer seg p\xc3\xa5 den tibetanske d\xc3\xb8deboken. I den skriver han:_NEWLINE_En psykedelisk opplevelser er en reise til nye bevissthetsomr\xc3\xa5der. Omfang og innhold av opplevelsen er uten grenser, men dens karakteristiske kjennetegn er overstigningen av spr\xc3\xa5klige begreper, av rom-tid-dimensjoner og av ego eller identitet. Slike opplevelser av utvidet bevissthet kan forekomme p\xc3\xa5 en rekke ulike m\xc3\xa5ter: sansedeprivasjon, yoga-\xc3\xb8velser, disiplinert meditasjon, religi\xc3\xb8se eller estetiske ekstaser, eller spontant. I det siste har de blitt tilgjengelige for enhver gjennom inntak av psykedeliske stoffer slik som LSD, fleinsopp, meskalin, DMT, osv. Det er selvf\xc3\xb8lgelig ikke stoffet som produserer den transcendentale opplevelsen. Det virker kun som en kjemisk n\xc3\xb8kkel \xe2\x80\x93 det \xc3\xa5pner sinnet, frigj\xc3\xb8r nervesystemet fra dets dagligdagse m\xc3\xb8nstre og strukturer._NEWLINE_    _NEWLINE_Gjentatte FBI-razziaer gjorde slutt p\xc3\xa5 Millbrook-\xc3\xa6raen. G. Gordon Liddy forteller i din selvbiografi \xc2\xabWill\xc2\xbb om en razzia i Leary-residensen der de fant beboerne s\xc3\xa5 steine at de rullet omkring i sin egen avf\xc3\xb8ring og ufortr\xc3\xb8dent hadde avf\xc3\xb8ring p\xc3\xa5 golvet i andres p\xc3\xa5syn. Leary selv har fotralt til Paul Krassner om denne politiaksjonen at, \xc2\xabHan var en regjeringsagent som kom inn p\xc3\xa5 soverommet v\xc3\xa5rt ved midnattstid. Vi hadde full rett til \xc3\xa5 skyte ham. Men jeg har aldri eid et v\xc3\xa5pen i hele mitt liv. Jeg har aldri hatt og kommer aldri til \xc3\xa5 omgi meg med skytev\xc3\xa5pen.\xc2\xbb_NEWLINE_Den 19. september 1966 dannet Leary League of Spiritual Discovery, en religion med LSD som hellig sakrament (gjennom \xc3\xa5 gj\xc3\xb8re dette h\xc3\xa5pet han \xc3\xa5 f\xc3\xa5 LSD legalisert utfra religionsfrihetsargumentet). Dette skulle siden bli til The Brotherhood of Eternal Love. _NEWLINE_P\xc3\xa5 slutten av 1966 og tidlig i 1967 reiste Leary rundt p\xc3\xa5 amerikanske universiteter for \xc3\xa5 spre sitt psykedeliske evangelium gjennom en multimedia-forestilling kalt \xc2\xabSinnets D\xc3\xb8d\xc2\xbb som fors\xc3\xb8kte \xc3\xa5 gjenskape LSD-opplevelsen med kunstneriske virkemidler. Leary sa at League for Spiritual Discovery hadde en begrensning p\xc3\xa5 360 medlemmer og allerede ved starten var denne grensen n\xc3\xa5dd, men han oppfordret andre til \xc3\xa5 starte sine egne psykedeliske religioner. Han utgav en brosjyre i 1967 med tittelen Start din egen religion for \xc3\xa5 oppfordre folk til \xc3\xa5 gj\xc3\xb8re det (se nedenfor under \xc2\xabSkriftlige arbeider\xc2\xbb)._NEWLINE_Den 14. januar 1967 talte Leary under arrangementet Human Be-In, en samling av 30\xc2\xa0000 hippier i Golden Gate Park i San Francisco og uttalte sin ber\xc3\xb8mte setning, \xc2\xabTurn on, tune in, drop out.\xc2\xbb_NEWLINE_Leary kom p\xc3\xa5 slutten av 60-tallet og begynnelsen av 70-tallet til \xc3\xa5 utvikle sin \xc3\xa5tte kretsers bevissthetsmodell (basert p\xc3\xa5 sine psykedeliske erfaringer fra Millbrook-villaen) der han p\xc3\xa5sto at det menneskelige sinn/nervesystem besto av \xc3\xa5tte kretser, som n\xc3\xa5r de er aktivert produserer \xc3\xa5tte niv\xc3\xa5er av bevissthet. Han mente at de fleste mennesker kun har tilgang til de fire f\xc3\xb8rste av disse kretsene (\xc2\xablarvekretsene\xc2\xbb) i l\xc3\xb8pet av sine liv. De fire andre (\xc2\xabstellarkretsene\xc2\xbb) var if\xc3\xb8lge Leary utviklingsmessige nye skudd fra de fire f\xc3\xb8rste og gjorde mennesket i stand til \xc3\xa5 leve i rommet, i tillegg til utvidelse av bevisstheten som ville v\xc3\xa6re p\xc3\xa5krevd for \xc3\xa5 gj\xc3\xb8re ytterligere vitenskapelige og sosiale framsteg. Leary foreslo at enkelte mennesker kan gj\xc3\xb8re overgangen til de siste fire niv\xc3\xa5ene gjennom \xc3\xa5 fordype seg i meditasjon og annen \xc3\xa5ndelig virksomhet slik som yoga eller gjennom \xc3\xa5 ta psykedeliske stoffer. Et eksempel p\xc3\xa5 den informasjon som Leary henviste til som bevis for hensikten med de fire \xc2\xabh\xc3\xb8yere\xc2\xbb kretsene var opplevelsen av \xc3\xa5 flyte og uhemmet bevegelse som brukere av marihuana opplever. I \xc3\xa5tte-kretsersmodellen for bevissthet er en teoretisk hovedfunksjon for den femte kretsen (den f\xc3\xb8rste av de fire utviklet for liv i det ytre rom) \xc3\xa5 gj\xc3\xb8re det mulig for mennesker \xc3\xa5 venne seg til liv i omgivelser med lav eller ingen gravitasjon. 8-kretsers bevissthetsmodell var ut\xc3\xb8mmelig formulert for f\xc3\xb8rste gang i Learys bok Exo-Psychology fra 1977.\n_START_SECTION_\nProblemer med rettsvesenet\n_START_PARAGRAPH_\nLearys f\xc3\xb8rste sammenst\xc3\xb8t med rettsvesenet skjedde i 1965. I forbindelse med kryssing av den mexicanske grensen p\xc3\xa5 vei tilbake til USA ble hans datter p\xc3\xa5grepet med marihuana. Etter \xc3\xa5 ha p\xc3\xa5tatt seg ansvaret for det narkotiske stoffet ble Leary d\xc3\xb8mt for besittelse etter Marijuana Tax Act og d\xc3\xb8mt til 30 \xc3\xa5rs fengsel. Kort etter anket han imidlertid saken med p\xc3\xa5standen om at den loven i realiteten var grunnlovsstridig fordi den forutsatte en viss grad av s\xc3\xa5kalt selv-inkriminering. Leary hevdet at dette sto i sterk kontrast til det femte grunnlovstillegget. Den amerikanske h\xc3\xb8yesteretten var enig. I 1969 ble loven erkl\xc3\xa6rt grunnlovsstridig og Learys domfellelse ble slettet._NEWLINE_I 1970 mottok Leary en ti \xc3\xa5r lang fengselsdom for besittelse av to stumper av marihuana-jointer, noe han p\xc3\xa5sto var blitt plantet p\xc3\xa5 ham av tjenestemannen som arresterte ham. Da Leary ankom fengslet m\xc3\xa5tte han gjennomg\xc3\xa5 psykologiske tester som ble brukt til \xc3\xa5 fordele arbeidsoppgaver til de innsatte. Ettersom han hadde utformet de fleste av testene selv svarte Leary p\xc3\xa5 en m\xc3\xa5te som gjorde at han fremsto som en sv\xc3\xa6rt underdanig og ordin\xc3\xa6r person med stor interesse for skogbruk og hagearbeid. _NEWLINE_Som en f\xc3\xb8lge av det fikk Leary tildelt arbeid som gartner i et lavrisikofengsel, noe som muliggjorde r\xc3\xb8mning. Leary s\xc3\xa5 p\xc3\xa5 sin uvoldelige flukt som et humoristisk pek og etterlot seg en utfordrende beskjed til myndighetene om \xc3\xa5 finne ham n\xc3\xa5r han var borte. Mot en avgift betalt av The Brotherhood of Eternal Love smuglet undergrunnsorganisasjonen Weathermen Leary og hans kone Rosemary Woodruff Leary ut av USA og til Algerie. Parets plan om \xc3\xa5 s\xc3\xb8ke tilflukt hos den svarte panteren Eldridge Cleaver mislyktes da Cleaver fors\xc3\xb8kte \xc3\xa5 ta Leary som gissel. Leary beskrev sin forventning om \xc2\xabfornuftighet\xc2\xbb fra en svart militant som \xc2\xabnaiv\xc2\xbb. Paret flyktet til Sveits. I 1972 overtalte Nixons riksadvokat, John Mitchell den sveitsiske regjeringen til \xc3\xa5 fengsle Leary, noe de gjorde i en m\xc3\xa5ned, men sveitserne nektet \xc3\xa5 utlevere ham til USA.  _NEWLINE_Samme \xc3\xa5r skilte Leary og Rosemary lag, og Leary ble involvert med en groupie ved navn Joanna Harcourt-Smith. De reiste til Afghanistan, og i januar 1973 ble Leary \xc2\xabulovlig tatt til fange\xc2\xbb av amerikanske regjeringsagenter (en del ville hevde \xc2\xabkidnappet\xc2\xbb ettersom USA ikke hadde noen utleveringsavtale med Afghanistan p\xc3\xa5 det tidspunktet og amerikanske agenter hadde ingen juridisk myndighet p\xc3\xa5 afghansk jord) p\xc3\xa5 flyplassen i Kabul og derfra fl\xc3\xb8yet til USA. En transitt i Storbritannia ga ham anledningen til \xc3\xa5 anmode om politisk asyl fra hennes majestets regjering, men til ingen nytte. Kausjon ble satt til fem millioner amerikanske dollar ($21 mill. i 2006), den h\xc3\xb8yeste summen i amerikansk historie p\xc3\xa5 det tidspunktet. President Nixon hadde tidligere beskrevet ham som \xc2\xabden farligste mannen i Amerika.\xc2\xbb_NEWLINE_Dommeren bemerket, \xc2\xabDersom han tillates \xc3\xa5 bevege seg fritt vil han tale til offentligheten og spre sine ideer.\xc2\xbb Med en utsikt til 95 \xc3\xa5r bak murene ble Leary plassert i isolat i Folsom Prison, California hvor han p\xc3\xa5 et tidspunkt ble plassert i cella siden av Charles Manson. Manson hadde vanskelig for \xc3\xa5 forst\xc3\xa5 hvorfor Leary ikke fors\xc3\xb8kte \xc3\xa5 kontrollere folk han gav LSD til (slik MKULTRA fors\xc3\xb8kte \xc3\xa5 gj\xc3\xb8re). \xc2\xabDe tok deg bort fra gatene,\xc2\xbb skal Manson ha sagt, \xc2\xabfor at jeg kunne fortsette ditt arbeid.\xc2\xbb_NEWLINE_Leary samarbeidet med FBIs etterforskning av Weathermen, og raskt spredte det seg rykter i undergrunnen om at han hadde blitt en informant og fortalte om venner og medhjelpere i bytte mot nedsatt straff. Ingen har imidlertid blitt rettsforfulgt som f\xc3\xb8lge av informasjon gitt av Leary til FBI, noe som er omtalt i et \xc3\xa5pent brev med overskriften \xc2\xab\xc3\x85pent brev fra venner av Timothy Leary\xc2\xbb:_NEWLINE_The Weather Underground, den venstreradikale organisasjonen som var ansvarlige for hans flukt har ikke blitt p\xc3\xa5virket av hans vitnem\xc3\xa5l. Historier som nedtegnes om the Weather Underground nevner vanligvis Leary-kapitlet i forbindelse med flukten de stolt tok \xc3\xa6ren for. Leary sendte informasjon til Weather Underground gjennom en velvillig innstilt fange om at han vurderte \xc3\xa5 gj\xc3\xb8re en avtale med FBI og avventet deres godkjennelse. Tilbakemeldingen var \xc2\xabvi forst\xc3\xa5r.\xc2\xbb_NEWLINE_Det synes som Leary har v\xc3\xa6rt b\xc3\xa5de smart og frekk nok til \xc3\xa5 spille ettergivende uten \xc3\xa5 kompromittere dem som hadde hjulpet ham. Denne slags eskapader en i tr\xc3\xa5d med andre han har gjennomf\xc3\xb8rt i sitt liv, slik som manipulasjonen av pr\xc3\xb8vesvarene p\xc3\xa5 psykologitesten som gjorde at han havnet i et fengsel han kunne r\xc3\xb8mme fra og hans konfrontering av FBI-agenter som terroriserte en uskyldig hispanic-amerikansk kvinne i forbindelse med razziaen mot Millbrook (som ble anf\xc3\xb8rt av G. Gordon Liddy), omtalt i et \xc3\xb8yenvitneintervju i DVD-filmen \xc2\xabTimothy Leary\'s Dead\xc2\xbb (TLD) (se under). Leary ble sluppet fri 21. april 1976 av guvern\xc3\xa6r Jerry Brown. P\xc3\xa5 det tidspunktet hadde Leary tilbrakt lenger tid i fengsel for innehav av cannabis enn noen annen i USAs historie._NEWLINE_Flere beviser p\xc3\xa5 Learys bravur var hans kultivering av et vennskap med sin tidligere fiende G. Gordon Liddy (hvis tidligere sjef, Richard Nixon, hadde gitt ham ordre om \xc3\xa5 \xc3\xb8delegge Leary) etter at han slapp ut av fengsel. P\xc3\xa5 det tidspunktet var begge mennene pengelense og i 1980 tjente de penger gjennom \xc3\xa5 turnere i egenskap av \xc3\xa5 v\xc3\xa6re tidligere d\xc3\xb8mte og debatterte mot hverandre over temaet Amerikas sjel.\n_START_SECTION_\nD\xc3\xb8d\n_START_PARAGRAPH_\nI de siste m\xc3\xa5nedene f\xc3\xb8r sin d\xc3\xb8d som skyldtes inoperabel prostatakreft forfattet Leary en bok han kalte Design for Dying, som fors\xc3\xb8kte \xc3\xa5 gi folk et nytt perspektiv p\xc3\xa5 d\xc3\xb8d og d\xc3\xb8dsfasen. \xc2\xabDen viktigste tingen du gj\xc3\xb8r i livet ditt er \xc3\xa5 d\xc3\xb8\xc2\xbb p\xc3\xa5sto han lykkelig og \xc3\xb8nsket d\xc3\xb8den velkommen med den samme energiske entusiasmen han hadde \xc3\xb8nsket de fleste andre utfordringene i livet sitt velkommen. I sine siste m\xc3\xa5neder kom tusener av bes\xc3\xb8kende, folk som bare ville \xc3\xb8nske ham alt vel s\xc3\xa5vel som gamle venner, til hjemmet hans i California._NEWLINE_I en \xc3\xa5rrekke hadde Leary v\xc3\xa6rt oppgl\xc3\xb8dd over muligheten for \xc3\xa5 kunne fryse ned kroppen sin i kryonisk bevaring. Leary som selv var en vitenskapsmann trodde ikke at han ville gjenopplives i fremtiden, men han anerkjente viktigheten av kryoniske muligheter og var generelt en talsmann for framtidsvitenskaper. Han kalte det sin \xc2\xabplikt som en futurist\xc2\xbb og hjalp til med \xc3\xa5 skape offentlighet omkring prosessen. Leary hadde forbindlser med to kryoniske organisasjoner, den originale ALCOR og det som den gang var av avl\xc3\xb8per, CRYOCARE. Da disse relasjonene kj\xc3\xb8lnet p\xc3\xa5 grunn av manglende tillit, ba Leary om at kroppen hans skulle bli kremert, noe den ble, for deretter \xc3\xa5 bli fordelt blant venner og familie._NEWLINE_Learys d\xc3\xb8d ble tatt opp p\xc3\xa5 video for ettertiden der hans siste ord ble bevart for all tid. Denne videoen har aldri blitt utgitt men vil bli inkludert i en dokumentar som for tiden er i produksjon. P\xc3\xa5 et tidspunkt i sitt terminale delir sa han, \xc2\xabHvorfor ikke?\xc2\xbb til sin s\xc3\xb8nn Zachary. Han ytret frasen gjentatte ganger, i ulike stemmeleier, og d\xc3\xb8de like etterp\xc3\xa5. Hans siste ord if\xc3\xb8lge Zach Leary var \xc2\xabbeautiful.\xc2\xbb Med filmen Timothy Leary\'s Dead lagde filmmakerne en henvisning til hans opprinnelige \xc3\xb8nske om kryonisk bevaring ved i hemmelighet \xc3\xa5 skape en fake dekapiteringssekvens._NEWLINE_Hans venner ved Celestis fikk arrangert det slik at sju gram av Learys aske fikk en \xc2\xabbegravelse\xc2\xbb i verdensrommet, brakt dit i en rakett som bar med seg hans og 24 andre menneskers levninger inkludert Gene Roddenberry (skaperen av Star Trek), Gerard O\'Neill (romfysiker), Krafft Ehricke (rakettforsker) og andre. En Pegasusrakett inneholdende deres levninger ble sendt opp den 9. februar 1997.\n_START_SECTION_\nAndre interesser\n_START_PARAGRAPH_\nLeary fl\xc3\xb8rtet ved flere anlednnger med det okkulte og var medlem av den magiske ordenen Illuminates of Thanateros.            _NEWLINE_Leary var ogs\xc3\xa5 av den tro at framskritt innen teknologi kunne skaffe innsikter som liknet dem man kan f\xc3\xa5 via psykedeliske stoffer og foreleste p\xc3\xa5 begynnelsen av 1990-tallet om virtual reality.  _NEWLINE_Learys siste sp\xc3\xa5dom for fremtiden blir beskrevet gjennom akronymet "SMI\xc2\xb2LE" som st\xc3\xa5r for \xc2\xabspace migration\xc2\xbb, \xc2\xabintelligence increase\xc2\xbb og \xc2\xablife extension\xc2\xbb (romutvandring, intelligens\xc3\xb8kning og livsforlengelse)\n_START_SECTION_\nInnflytelse p\xc3\xa5 andre\n_START_PARAGRAPH_\nLearys bok \xc2\xabThe Psychedelic Experience\xc2\xbb var det som p\xc3\xa5virket John Lennon til \xc3\xa5 skrive sangen \xc2\xabTomorrow Never Knows\xc2\xbb p\xc3\xa5 The Beatles\' album Revolver. Leary rekrutterte ved en anledning John Lennon til \xc3\xa5 skrive en temasang til hans valgkampanje for \xc3\xa5 bli guvern\xc3\xb8r i California (som ble avbrutt av hans fengselsdom), noe som inspirerte Lennon til \xc3\xa5 lage \xc2\xabCome Together\xc2\xbb, som Lennon selv siden gjorde hevd p\xc3\xa5. Leary var ogs\xc3\xa5 til stede da Lennon og hans kone Yoko Ono spilte inn Give Peace a Chance under en av sine bed-ins i Montreal og blir nevnt i sangteksten. Leary var det eksplisitte subjektet i Moody Blues-sangen \xc2\xabLegend of a Mind\xc2\xbb, som minnet ham med ordene, \xc2\xabTimothy Leary\'s dead. No, no, no, no he\'s outside looking in.\xc2\xbb I begynnelsen avskydde Leary den strofen, men hadde siden humoristisk sans nok til \xc3\xa5 adoptere \xc2\xabLegend of a Mind\xc2\xbb som sitt musikalske tema n\xc3\xa5r han var p\xc3\xa5 forelesningsturneer p\xc3\xa5 ulike universiteter for \xc3\xa5 skape blest om NASA-vitenskapsmannen Gerard O\'Neills innovative planer om \xc3\xa5 bygge en gigantisk Edens hage-liknende orbiterende mini-jordklode ved anvendelse av eksisterende teknologi og r\xc3\xa5materialer fra m\xc3\xa5nen. _NEWLINE_En rekke andre musikalske grupper har beundret og blitt p\xc3\xa5virket av Leary, inkludert det progressive metal-bandet Tool, metal-bandet Nevermore, Marcy Playground og Dog Fashion Disco. Nevermore nevner Leary i sine tekster og kalte ett av sine album \xc2\xabThe Politics of Ecstasy\xc2\xbb (etter Leary bok med samme navn). Det psykedeliske trancebandet Infected Mushroom brukte et lydklipp av Leary som sier \xc2\xabTune in, turn on, and drop out\xc2\xbb i en sang. Leary hadde en cameo-opptreden i \xc2\xabSTUFF\xc2\xbb, en kortfilm regissert av Johnny Depp og Gibson Haynes som handler om Red Hot Chili Peppers-gitaristen John Frusciante. er ogs\xc3\xa5 med i \xc2\xabGila Copter\xc2\xbb fra Linger Fickin Good-albumet av Revolting Cocks og er ogs\xc3\xa5 med i videoen til \xc2\xabCracking Up\xc2\xbb. Leary er med i Suicidal Tendencies\' video \xc2\xabPossessed to Skate\xc2\xbb der han spiller faren. Han blir ogs\xc3\xa5 nevnt i sangen \xc2\xabThe Seeker\xc2\xbb av The Who: \xc2\xabI asked Timothy Leary/ But he couldn\'t help me either\xc2\xbb. Timothy Leary blir nevnt i The Magnetic Fields sin sang \xc2\xabTechnical (You\'re So)\xc2\xbb fra albumet The House of Tomorrow._NEWLINE_I filmen The Ruling Class hevder figuren Jack Gurney (spilt av Peter O\'Toole), som tror at han er Jesus, at stemmen til \xc2\xabTimothy O\'Leary\xc2\xbb sa til ham at han var Gud (film-klippet er tilgjengelig p\xc3\xa5 nettet)._NEWLINE_Timothy Learys ideer har i stor grad p\xc3\xa5virket arbeidene til Robert Anton Wilson. Denne p\xc3\xa5virkningen gikk begge veier og Leary tok like mye fra Wilson. Wilsons bok \xc2\xabPrometheus Rising\xc2\xbb er en dybdebeskrivelse, med sv\xc3\xa6rt detaljert og omfattende dokumentasjon av Learys \xc3\xa5tte kretsers bevissthetmodell. Wilson og Leary pratet mye sammen om filosofiske, politiske og futuristiske ting og ble n\xc3\xa6re venner som holdt kontakten gjennom Learys tid i fengsel og fram til hans d\xc3\xb8d. Wilson s\xc3\xa5 p\xc3\xa5 Leary so en briljant mann og er ofte sitert idet han uttaler (parafrase) \xc2\xabLeary hadde noks\xc3\xa5 mye \xe2\x80\x98hilaritose\xe2\x80\x99, den type munterhet og godt hum\xc3\xb8r som det sies at man kan kjenne igjen en guddom p\xc3\xa5\xc2\xbb. Timothy Leary og hans anbefaling av LSD-bruk blir ogs\xc3\xa5 gjenspeilet i Hunter S. Thompsons Frykt og avsky i Las Vegas._NEWLINE_Forskeren p\xc3\xa5 verdensreligioner Huston Smith ble oppildnet av Leary etter at de to ble presentert for hverandre av Aldous Huxley tidlig p\xc3\xa5 sekstitallet. Opplevelsen ble tolket som dypt religi\xc3\xb8s av Smith og er fanget inn i detaljerte ordelag i Smiths senere arbeid Cleansing of the Doors of Perception (en tittel som henspiller p\xc3\xa5 Huxleys banebrytende bok om sinnets reaksjon p\xc3\xa5 psykedelisk stoff, \xc2\xabThe Doors of Perception\xc2\xbb, p\xc3\xa5 norsk \xc2\xabErkjennelsens porter\xc2\xbb). Dette var Smiths f\xc3\xb8rste og eneste enteogene opplevelse, og p\xc3\xa5 slutten av den spurte han Leary, igjen parafrase, om Leary kjente kraften og faren ved det han utforsket. I Mother Jones Magazine, 1997, kommenterer Smith: _NEWLINE_\xc2\xabF\xc3\xb8rst m\xc3\xa5 jeg fortelle deg at i l\xc3\xb8pet av de tre \xc3\xa5rene jeg var involvert i Harvard-unders\xc3\xb8kelsen var LSD ikke bare lovlig men ogs\xc3\xa5 respektabelt. F\xc3\xb8r Tim satte ut p\xc3\xa5 sin ulykksalige virrende kurs var erfaringen til Harvard-gruppen og erfaringene til mystikere umulig \xc3\xa5 skjelne fra hverandre \xe2\x80\x93 beskrivelsene gikk over i hverandre \xe2\x80\x93 men med det er ikke siste ord sagt om saken. Det gjenst\xc3\xa5r sp\xc3\xb8rsm\xc3\xa5let om avdekkingens sannferdighet.\xc2\xbb\n_START_SECTION_\nTrivia\n_START_PARAGRAPH_\nTermen Timothy Leary tickets er et positivt kallenavn p\xc3\xa5 sm\xc3\xa5 firkanter av absorberende papir som har blitt p\xc3\xa5f\xc3\xb8rt flytende LSD. Formentlig skyldes dette at slike lapper fungerer som en \xc2\xabbillett\xc2\xbb til et helt nytt show: en \xc2\xabtrip\xc2\xbb til hittil uutforskede land._NEWLINE_Filmrettighetene til biografien om Leary ble kj\xc3\xb8pt av Miramax i april 2006. En spillefilm er n\xc3\xa5 under utvikling._NEWLINE_Leary var gudfar for Winona Ryder, Uma Thurman (datter til hans eks-kone Nena), Joi Ito og Caresse og Genesse P-Orridge, d\xc3\xb8trene til Genesis P-Orridge.'